અમદાવાદ: અમદાવાદ મ્યુનિસિપલ કોર્પોરેશનની 230 શાળાઓમાં શુદ્ધ પાણી માટે નાખવામાં આવેલા આરઓ પ્લાન્ટ મેન્ટેનન્સના અભાવે બંધ હાલતમાં છે અને બાળકોને ટાંકીનું ગંદું પાણી પીવું પડે છે. ‘વી ટીવી ન્યૂઝ’ અને ‘સમભાવ મેટ્રો’ના આ અહેવાલ બાદ તંત્ર દોડતું થયું હતું. મેયર ગૌતમ શાહ દ્વારા શિક્ષણ વિભાગના અધિકારીઓને તત્કાલિક આરઓ પ્લાન્ટનું રિપેરિંગ કરવાની સૂચના આપવામાં આવી હતી. જેના પગલે 178 આરઓ પ્લાન્ટ મેન્ટેનન્સ કરીને શરૂ કરી દેવાયાં છે. જ્યારે 52 આરઓ પ્લાન્ટની રિપેરિંગ કામગીરી શરૂ છે. આ ઉપરાંત મેયરે ખુદ શાળાઓની મુલાકાત લઇને પ્રાથમિક સુવિધાઓનો ચિતાર મેળવ્યો હતો.